Predkladacia správa 

Predkladaný materiál obsahuje Návrh na uzavretie Zmluvy medzi Slovenskou republikou a Vietnamskou socialistickou republikou o zamedzení dvojitého zdanenia a predchádzaní daňovému úniku v odbore daní z príjmov (ďalej len “zmluva”). 
Vedúci delegácií Slovenskej republiky a Vietnamskej socialistickej republiky na základe výsledkov rokovania 14. – 15. októbra 2008 v Hanoji parafovali dohodnutý text zmluvy. Táto zmluva sa predkladá ako mimoriadny materiál na rokovanie orgánov vlády bez pripomienkového konania z dôvodu krátkosti času medzi rokovaním a oficiálnou návštevou predsedu vlády SR vo Vietnamskej socialistickej republike, počas ktorej by mala byť zmluva slávnostne podpísaná. Podpísanie zmluvy patrí medzi zahranično-politické priority vlády SR. 
Zmluva nevyžaduje zmeny v právnom poriadku Slovenskej republiky a nedotýka sa záväzkov vyplývajúcich z iných medzinárodných zmlúv, ktorými je Slovenská republika viazaná. Uzavretím zmluvy potvrdí Slovenská republika záujem na pokračovaní tradične dobrých vzťahov s Vietnamskou socialistickou republikou, ktorá je pre bilaterálnu spoluprácu atraktívna okrem iného aj preto, že v nej v súčasnosti prebieha transformácia na trhovú ekonomiku. 
Z hľadiska vecnej podstaty predkladaného materiálu, zmluva je medzinárodnou hospodárskou zmluvou všeobecnej povahy (čl. 7 ods. 4 Ústavy SR), ktorá má charakter prezidentskej zmluvy. Zmluva priamo zakladá práva a povinnosti fyzických alebo právnických osôb a podľa čl. 7 ods. 5 Ústavy SR má prednosť pred zákonmi. Zmluva po podpise podlieha ratifikácii a bude vyhlásená spôsobom ustanoveným zákonom - v Zbierke zákonov SR. 
Predkladaný materiál je v súlade s právnym poriadkom Slovenskej republiky pričom rozširuje jej bilaterálnu zmluvnú základňu. Pokiaľ ide o otázku zlučiteľnosti medzinárodných zmlúv o zamedzení dvojitého zdanenia s právom Európskych spoločenstiev a Európskej únie, spôsob zamedzenia dvojitého zdanenia je úplne v kompetencii jednotlivých členských štátov Európskej únie podľa čl. 293 Zmluvy o založení Európskeho spoločenstva. Z hľadiska úpravy predmetu tejto medzinárodnej zmluvy jej ustanovenia s právom ES/EÚ sú v úplnej zhode.
Súčasťami predkladaného materiálu sú tiež doložka finančných, ekonomických, environmentálnych vplyvov, vplyvov na zamestnanosť a podnikateľské prostredie aj doložka prednosti medzinárodnej zmluvy pred zákonmi Slovenskej republiky.
Po podpise zmluvy bude predložená na vyslovenie súhlasu Národnej rady SR a následne na ratifikáciu prezidentom SR.